**Н А С О К И**

**ЗА ДЕЙНОСТТА НА НАЦИОНАЛНИТЕ СЕКЦИИ**

**КЪМ ИЗПЪЛНИТЕЛНИЯ КОМИТЕТ**

**НА СИНДИКАТА НА БЪЛГАРСКИТЕ УЧИТЕЛИ**

1. **Цел:** Националните секции се формират като помощни органи на Изпълнителния комитет на СБУ за защита интересите на отделните категории, работещи в системата на образованието (чл. 21, ал. 2 от Устава на СБУ);
2. **Структура:** Към ИК на СБУ се формират седем национални секции – „Детски градини“, „Начално образование“, „Средно образование“, „Професионално образование“, „Специални училища“, „Извънучилищни звена“ и „Училищни библиотеки“. Всяка секция се състои от най-малко петима синдикални членове, измежду които един председател на секцията, един информационен секретар и членове. Председателите на секциите се утвърждават от ИК на СБУ, който поема и издръжката им (чл. 21, ал. 1, т. 7 от Устава на СБУ);
3. **Функции:** Подпомагат дейността на ИК на СБУ при осъществяване на правомощията му по чл. 21 от Устава на СБУ и в изпълнение на решенията от резолюциите на Конгреса и от Синдикалния съвет, като:

* Работят за подобряване на организационното състояние на синдикалните структури на всички равнища в съответствие със Стратегията на СБУ за организационно укрепване и мотивация за синдикално членство;
* Информират синдикалните членове за провежданите политики на Синдиката в съответните направления, отстояват позициите на ИК на СБУ по тях и не допускат дезинформиране на членовете по осъществяването им;
* Обсъждат и дават мнения, становища или препоръки по проекти на стратегически документи – стратегии, планове, програми и др., както и по проекти на нормативни актове, свързани със съответното направление в образователната система;
* Дават препоръки за провеждане на обучения и повишаване на квалификацията на синдикалните членове с цел развитие на техните професионални компетентности и кариерното им израстване;
* Съдействат за изграждането и подпомагат дейността на клубове на младия учител в различните направления;
* Обобщават информацията за съществуващи проблеми по направления, получена от есенните съвещания и други регионални или национални срещи, анализират я и дават предложения за решаването им;
* Осигуряват информационна и организационна помощ при подготовката и провеждането на различни срещи, дискусии, конференции, конкурси и др., вкл. конкурса „Учител на годината“;
* Съдействат за популяризиране на дейността на ИК на СБУ чрез публикации във в-к „Учителско дело“, Бюлетин на ИК на СБУ, Професионална библиотека на СБУ, интернет страницата на СБУ и други информационни материали по конкретни професионални проблеми;
* Абонират секцията за в-к „Учителско дело“ и работят за пропагандиране сред директорите на абонамент за вестника;
* Оказват организационна и методическа помощ на Общинските координационни съвети на СБУ при осъществяване на дейността им по места;
* Координират и подпомагат дейността на изградените професионални секции към Общинските координационни съвети на СБУ.

1. **Организация на дейността:**

* На първото си заседание всяка секция избира председател и информационен секретар;
* Председателят на секцията отговаря за цялата й дейност, насрочва и ръководи работните срещи;
* Информационният секретар отговаря за информационното обслужване на секцията и комуникацията с ИК на СБУ и Централата на СБУ;
* Всяка секция изработва годишен план за дейността си до един месец от нейното структуриране и го предоставя в Централата на СБУ (професионално - творческо направление) не по-късно от 31.12.2013 г.;
* Дейността на секцията се осъществява чрез периодични срещи и чрез средствата за интернет комуникация – електронна поща, Скайп и др.;
* Изготвят годишен доклад за дейността си и се отчитат пред ИК на СБУ.